আমরা কয়েকটি মুহূর্ত হতবাক হয়ে তাকিয়ে রইলাম। তারপর সবাই অট্টহাসিতে ফেটে পড়ল। মা নামের একজন শিক্ষকের মুখের রং এই দৃশ্য দেখে মোরগের ঝুঁটির মতো লাল হয়ে উঠল। লু ওয়েনলি বিষণ্ণ মুখে সজোরে ঢোক গিলতে শুরু করল। একমাত্র আমিই হেসে উঠিনি। কী ঘটল আমি কেবল বিস্মিত হয়ে দেখলাম এবং আমাদের দাদু ওয়াং গুইর মুখে গ্রামে শোনা একটি গল্পের কথা মনে পড়ল। জিয়াং জিয়া নামে এক আহম্মক বাজারে আটা বিক্রি করছিল, এমন সময় ঘূর্ণিঝড় এসে সব আটা উড়িয়ে নিল। তারপর সে কয়লা বেচতে শুরু করল। কিন্তু সেবারের শীতকালটা ছিল বেশ উষ্ণ। আকাশের অবস্থাটা কেমন বোঝার জন্য যখন সে হাঁ করে ওপরের দিকে তাকালো, উড়ন্ত পাখির বিষ্ঠা সরাসরি তার মুখের ভেতরই পড়ল। কুড়ি বছর পর ১৯৯৯ সালের শরতে আমার কর্মক্ষেত্র ‘প্রসিকিউটোরিয়াল ডেইলি’তে সাবওয়ে ধরে যাওয়ার পথে এক খবরের কাগজ বিক্রেতাকে চেঁচাতে শুনলাম : ‘খবরটা পড়ুন, দ্বিতীয় মহাযুদ্ধের সময়ে সোভিয়েত গোলন্দাজ বাহিনীর গোলা জার্মান গোলন্দাজ বাহিনীর ব্যারেলের ভেতর ঢুকে পড়েছিল।’